Source: http://www.bihon.ro/vreau-sa-continui-la-csm-csu/2062967
Timestamp: 2018-09-26 14:51:32+00:00

Document:
„Vreau să continui la CSM CSU” - BIHON
la	19. iunie 2018 17:33	 Reactualizat la:	 19. iunie 2018 17:36
Antrenorul echipei campioane, Cristian Achim, își va prelungi contractul cu clubul orădean.
CSM CSU Oradea a cucerit al doilea său titlu național și în calitate de campioană, s-a înscris în FIBA Basketball Champions League. O campanie europeană fructuoasă, asemenea celei din urmă cu două sezoane, presupune însă existența unui lot numeros și valoros. Pentru a repeta performanțele anterioare, CSM CSU Oradea ar trebui să-și păstreze cât mai mulți jucători din lotul cu care a câștigat titlul.
La ora actuală, doar doi componenți ai echipei campioane se mai află sub contract. Este vorba de Bobe Nicolescu și Kris Richard. Nicolescu (21 de ani, 1,98 metri) a disputat deja trei sezoane cu CSM CSU Oradea, echipă cu care a cucerit două titluri naționale. La rândul său, Kris Richard (29 de ani, 1,98 metri) a sosit la echipa noastră în luna ianuarie. Pe lângă titlul câștigat în România, el mai are în palmares încă un succes similar, fiind campion al Letoniei în anul 2017.
Tratative și negocieri
Celorlați jucători din lot, precum și antrenorilor, le-au expirat contractele la finele sezonului. Aflat de nouă ani pe banca echipei orădene, pe care a adus-o în elita baschetului masculin românesc, antrenorul Cristian Achim ne-a declarat că vrea să-și continue cariera la CSM CSU Oradea. „Mie mi-a expirat contractul la finele sezonului, dar bineînțeles că doresc să rămân la Oradea. Sper că și conducerea clubului vrea acest lucru”, a afirmat Cristian Achim.
Președintele CSM Oradea, Șerban Sere, afirmă că se dorește prelungirea contractelor cu numeroși componenți ai lotului. „Deocamdată, doi jucători se mai află sub contract cu echipa noastră, Bobe Nicolescu și Kris Richard. Am început tratativele cu alți jucători, dar este încă devreme. Nu știm încă bugetul pe care ne vom putea baza pentru sezonul următor. Fac apel, de altfel, pe această cale, pentru cei care vor să se alăture echipei noastre, în vederea unei eventuale sponsorizări. Dorim, bineînțeles, să păstrăm cât mai mulți jucători din actualul lot. Ne așteaptă un sezon încărcat și dificil”, ne-a declarat Șerban Sere.
A câștigat și titlul de campion
Sean Morgan Denison, unul dintre cei mai vechi componenți ai CSM CSU Oradea, s-a aflat pentru a treia oară la echipa noastră. În primul său sezon, 2013/2014, a fost vicecampion al României. În cel de-al doilea, 2015/2016, a obținut medalia de bronz, iar în al treilea, cel recent încheiat, a reușit, în fine, să câștige titlul de campion. Pivotul canadian și-a adus o contribuție importantă la victoria din finală a orădenilor, realizând double-double-uri în două meciuri ale seriei cu CSM Steaua EximBank. Denison a avut în această ediție medii de 10,3 puncte marcate, cinci recuperări și o pasă decisivă pe meci, pentru 23,38 minute pe teren, în 24 de partide disputate.
Patru dubli campioni naționali
Patru jucători ai CSM CSU Oradea se pot lăuda cu două titluri naționale în palmares, făcând parte din lotul echipei în ambele sezoane încununate cu succesele din Liga Națională de baschet masculin, 2015/2016, respectiv 2017/2018. Aceștia sunt Andrei Mandache, Bogdan Țîbîrnă, Bogdan Nicolescu și Martin Zeno. De asemenea, conducerea tehnică a echipei, rămasă neschimbată, alcătuită din antrenorul Cristian Achim și asistentul Milan Mitrovic, are la activ ambele performanțe. Staff-ul medical este de asemenea același, în alcătuirea Cristian Dan – fizioterapeut, și Alin Iova – medic.
Preparatorii fizici au fost însă diferiți: Igor Ranisavljevic, la primul titlu, respectiv Marius Marinău, la cel de-al doilea. La nivel administrativ, la conducerea clubului s-au aflat Florin Birta, actual viceprimar al Oradiei, în 2016, respectiv Șerban Sere în 2018. Șerban Sere a ocupat anterior, la primul titlu, funcția de manager al secției de baschet masculin a CSM Oradea.
CSM CSU s-a înscris în Liga Campionilor
În calitate de campioană en titre a României, CSM CSU Oradea a trimis documentația necesară pentru înscrierea în ediția viitoare a FIBA Basketball Champions League. Totodată, clubul orădean și-a dat acordul pentru participarea în grupele FIBA Europe Cup, în cazul în care va rata calificarea în grupele Ligii Campionilor. CSM CSU Oradea a avut o participare spectaculoasă în ediția 2016/2017 a FIBA Basketball Champions League, reușind atunci accederea în grupele competiției, iar apoi, calificarea în optimile de finală ale FIBA Europe Cup.
Kris Richard: „Îmi doresc să câștigăm Supercupa”
Handbaliștii orădeni întâlnesc CSM Bacău în Cupa României

References: CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM